El programa La TdT de Catalunya Ràdio ha emès aquest dimecres, en la prèvia del duel de la Copa del Barça contra el Cultural Lleonesa, el primer capítol d'una conversa entre l'exjugador del Barça Xavi Hernández i Ricard Torquemada. En la conversa, entre altres coses, Xavi parla de Messi, de qui creu que pot jugar fins als 38 anys, si ell vol, “Messi podrà jugar fins als 38, 39 o 40… Necessita molt poc. La velocitat mental no la perdrà. Pot jugar on vulgui. Quan defensa, és el millor", diu.

També té paraules per als joves del futbol base que marxen a l'estranger per fer el salt. I diu que, si manés ell, qui marxés no tornaria, però que als joves també se'ls ha de fer veure que poden tenir l'oportunitat: "Si jo estigués comandant el futbol base del Barça, els hi diria als jugadors que marxen: 'És la teva il·lusió jugar al Borussia o l'Arsenal? O ho fas per tornar aquí? Que sàpigues que si marxes, aquí no es torna.' Perquè després s'han de pagar diners per recuperar-los. Ara bé, després has de donar-los confiança i demostrar que hi ha la porta oberta a dalt i un projecte personal amb ell".

El de Terrassa torna a elogiar el rendiment d'Arthur al primer equip del Barça, del futur del futbolista de Matadepera Riqui Puig o de Busquets, de qui diu que "és una vergonya que no es valori Busquets a les llistes de millors jugadors. Fixa’t quan no juga…. Si el futbol es jugués a un toc, seria el millor jugador de la història"